Boka (1. Group of people, 2. Polity) zvinoreva chikwata kana kuti chitsama chevanhu vanobatanidzwa nechinangwa chimwechete. Boka ringava: boka remadzimai kuKereke; boka revatambi venhabvu; boka revashandi zvichingodaro. Bokorodzi (Large section of large number; large portion of large quantity of liquid) chikamu chakakura chegungano revanhu. Chipororo (group). Chita (small crowd). Chivunga, chiunga kana chiwunga (party). Chiunga chevanhu (community of peoples). (Genesis 48:4, Bhaibheri reChiNdau). Chamumbwa (crowd) iri izwi ringashanda kuturikira chinonzi global kuEnglish kureva boka rose rezvinhu kana vanhu. Chidzangara (1. Small crowd, 2. Squad, 3. A small party of men assembled for drill, inspection, or other purposes) apa kureva kapoka kaduku kari pakudzidza basa kana kaungana nechimwewo chinangwa. Shoko iri rinoda kutodzana nerekuti chizangaziko. Nzanga (village, society) apa kureva musha. Rudhende, dhidhizha kana mukumbi (1. The rest of a group; people or animals; 2. Generality of, common people). Rudhende rwevanhu zvinoreva boka revanhu vasiri kuverengwa pane vakakosha vasina chigaro chikuru, panzvimbo iyoyo.